- Hun skal bare aflives.

Sådan skrev en dengang 61-årig kvinde fra Slagelse om den radikale politiker Zenia Stampe (R) på Facebook.

Truslen blev fremsat i den højreorienterede Facebook-gruppe "Det nationale Danmark", og kommentaren var en reaktion på politikerens holdninger til flygtninge og indvandrere.

Det har onsdag kostet hende 60 dages betinget fængsel ved Retten i Næstved.

Læs også : Flere sigtet for trusler mod politikeren Zenia Stampe

Erkendte sig skyldig

Sagen blev behandlet som en tilståelsessag uden domsmænd, da den nu 62-årige kvinde erkendte sig skyldig i anklagen.

- Jeg har kvajet mig i affekt, og jeg tilstår, sagde kvinden i retslokalet.

Læs også : Mand renses: Pistolikon mod Zenia Stampe var ingen trussel

- Jeg kan ikke engang huske, hvad det var, hun havde skrevet i første omgang, fortsætter hun.

Kvinden er uddannet smørrebrødsjomfru, men er nu førtidspensionist. Retten vurderede, at hendes fysiske og psykiske helbred betyder, at hun ikke skulle idømmes samfundstjeneste.

- En grov udtalelse

Ved afgørelsen om strafudmålingen lagde retsformand Lene Sigvardt vægt på, at truslen var rettet mod en enkeltperson.

- Man er med til at opildne en stemning, når man peger på et menneske og siger, at det menneske skal slås ihjel.

Læs også : Trusler fik Zenia Stampe til at opgive ordførerpost

- Det er en grov udtalelse mod en politiker, som skal have lov til at komme med sine meningsytringer, sagde retsformanden.

Formanden påpegede, at sagen egentlig tilsiger, at man er berettiget til en fængselsdom, fordi man er med til at skabe et politisk miljø, som er uacceptabelt.

- Undtagelsesvis gør jeg straffen betinget. Men det er ikke fordi, at den handling, du gjorde, ikke kan give fængsel. Jeg kan simpelthen ikke se dig inde i et fængsel, understregede Lene Sigvardt.

Desuden lægges der vægt på, at kvinden ikke tidligere er straffet.